hemelvaart - Dominee.org.za - Die Woord vir Almal!
Wys items op etiket: hemelvaart
Woensdag, 01 April 2015 22:35
Die dissipels was aan die treur oor Jesus se weggaan maar Pinkster het nuwe vreugde en ywer voortgebring omdat hulle nou besef het Jesus leef en dat die werk van God voortgaan met die Gees in hulle. Die een dag nog verslae en die volgende borrel die Evangelie uit hul monde en harte vir die wêreld om te hoor en aan te neem.
Pinkstertyd begin met die Hemelvaart-diens wat presies 40 dae na Opstandingsondag gevier word en eindig 10 dae later met Pinkstersondag. Pinskter is die tyd van die jaar wat ons "spring cleaning" in ons geestelike lewens doen sodat ons die wêreld vars en nuut met ons getuienis dat Jesus leef kan verander. Gewone mense die een dag en die volgende dag almal evangeliste! Gemeenteprogramme behoort álmal te betrek, van klein tot groot, in die gemeente en omgewing.
Rooi en goud simboliseer die tonge van vuur wat op Pinkstersondag verskyn het.
Pinkster simbole plaas die klem of die taalwonder en die eenheid van die kerk aangesien dieselfde Gees in alle gelowiges woon.
'n Duif, tonge van vuur of afwaartse pyl simboliseer die Heilige Gees. 'n Reënboog of bootjie simboliseer die kerk.
Gesinne kan 'n duif uit karton knip en op hul voordeure plak.
Swaardlelies en Strelitsias maak pragtige vuuragtige blommeruikers uit.
Die 10 dae tussen Hemelvaart en Pinkstersondag is 'n tyd van afwagting en gebed tot die Gees om die Kerk met nuwe moed en krag met die Evangelieboodskap uit te stuur.
Die kerk het tradisioneel nuwe lidmate gedoop. Dit is 'n goeie tyd vir reeds gedoopte lidmate om hul doopbelofte te hernuwe.
Dit is 'n goeie tyd vir hulp aan die armes en gasvryheid teenoor vreemdes.
Uitstallings van kuns, handewerk, blomme, ensovoorts simboliseer op hierdie dag die Gees se gawes aan die gemeente.
Laat helium-gevulde balonne met evangeliese boodskappe daarin net na die Pinksterdiens vry.
Verander jou status op Facebook, WhatsApp, ens. Gebruik oranje of goue agtergrond met 'n neerdalende duif op die voorgrond en plaas 'n teks of gedagte wat jou sal aanvuur om te getuig daarop.
Gebruik Pinkster as finale voorbereidingstyd en afskopgeleentheid vir 'n Evangelisasieveldtog in julle omgewing of iewers in die wêreld. As jou gemeente nie so iets doen nie kan jy die tyd gebruik om jouself gereed te maak om opnuut en vars getuienis te lewer waar jy werk, leer of speel.